У першыя вякі хрысціян­ства не было выразнага агульнакасцёльнага прадпісання, колькі часу і як строга неабходна пасціць перад прыняццем святой Камуніі. Выразна і канчаткова гэтае правіла было аформлена на Трыдэнцкім Саборы (XVI ст.). Тады было прынята, што эўхарыстычны пост павінен праяўляцца ў поўным устрыманні ад спажывання ежы з поўначы да моманту прыняцця святой Камуніі. У сувязі з гэтым вернікі вельмі часта імкнуліся ўдзельнічаць у св. Імшы з самай раніцы, каб захаваць пост і пасля прыняцця святой Камуніі, падсілкаваўшыся, займацца сваімі штодзённымі справамі.